DA-LP in waterbehandelingsaanleg toegesluit | Maroela Media
Foto verskaf deur Retief Odendaal
Odendaal was by die Cradock-waterbehandelingsaanleg om ondersoek in te stel oor rou riool wat glo in drinkwater inspoel. "'n Senior beampte van die Chris Hani-distriksmunisipaliteit het my doelbewus, en met kwaadwilligheid, in die Cradock-waterbehandelingsaanleg toegesluit terwyl ek met 'n amptelike ondersoek besig was. Dit is gedoen in die teenwoordigheid van polisiebeamptes en sekuriteit," het Odendaal gesê.
"Die beampte, wie se naam bekend is aan my, het daarna die perseel verlaat en die sleutels saamgevat. Ek was byna 'n uur lank teen my wil vasgekeer," het hy bygevoeg. "Hierdie dade kan slegs beskou word as 'n doelbewuste poging om my te intimideer en my te verhoed om my rol as 'n lid van die provinsiale wetgewer te vervul en dié beamptes aanspreeklik te hou."
Dit volg ná 'n aanvanklike inspeksie verlede jaar onthul het dat die aanleg tot 'n algehele stilstand gekom het en rou riool direk in die Groot-Visrivier invloei. Die invloei van rou riool in 'n natuurlike waterhulpbron is onwettig kragtens die Grondwet, die Nasionale Omgewingsbestuurwet en die Nasionale Waterwet.
"Ondanks verskeie pogings deur myself om die munisipaliteit tot aksie oor te haal, is niks gedoen nie en ek is genoop om strafregtelike klagtes teen die munisipaliteit en sy waarnemende munisipale bestuurder, dr. Bhekisisa Mthembu, aanhangig te maak. Die munisipaliteit se versuim om op te tree het ook daartoe gelei dat die Menseregtekommissie bevestig het hy sal ondersoek instel, aangesien rou riool drinkwater besoedel.
"[Vrydag] se inspeksie het ongelukkig bevestig die situasie bly dieselfde en die beloftes van die Chris Hani-distriksmunisipaliteit beteken niks nie. Die aanleg is steeds nie operasioneel nie en rou riool vloei steeds in die rivier in."
Odendaal het gesê hy is geskok dat die munisipaliteit hom probeer intimideer terwyl hy slegs die mense van Cradock probeer bystaan.
Dit is wat gebeur as jy verkeerd gestem het ,trek volgende keer jou kruis by die regte party vir mense wat soos jy dink en doen.
Die lot van munisipaliteite landwyd…stel onbevoegtes aan, terwyl kundiges nie gereken word nie. Alles gaan oor regstellende aksie en geen meriete aanstellings is betrokke nie. Blatante onprofessionele handeling aan die orde van die dag.